বিয়ে করে এখন মধুচন্দ্রিমা সারছেন কোহলি। শুক্রবারেই স্ত্রী অনুষ্কা শর্মা বরফের দেশ থেকে ছবি পোস্ট করে লিখেছিলেন, ‘‘স্বর্গে রয়েছেন।’’। নতুন স্ত্রী-র সংস্পর্শে এসেই কোহলি সুখবর পেয়ে গেলেন। 
ভারতীয় ক্রিকেটারদের বেতন কাঠামোয় প্রায় ২০০ কোটি টাকা যোগ করার প্রস্তাব দেওয়া হয়েছে প্রশাসনিক কমিটির তরফ থেকে। এর ফলে কোহলিদের বেতন প্রায় দ্বিগুন হয়ে যাবে।
তবে পুরো বিষয়টিই এখন প্রস্তাবের পর্যায়ে রয়েছে। বোর্ডের সাধারণ কমিটি যদি অনুমোদন দেয়, তাহলেই কোহলিদের বেতন-বৃদ্ধি হবে। 
সর্বভারতীয় প্রচারমাধ্যমের খবর অনুযায়ী, বর্তমানে জাতীয় ক্রিকেটারদের বেতন বাবদ ১৮০ কোটি টাকা খরচ করে বিসিসিআই। নতুন প্রস্তাব অনুমোদিত হলে এই অঙ্কই বেড়ে দাঁড়াবে ৩৮০ কোটি টাকা। তবে শুধুমাত্র জাতীয় স্তরের ক্রিকেটারদেরই নয়, বোর্ডের সমস্ত স্তরের ক্রিকেটারদেরই বেতন বাড়বে।
একটি সর্বভারতীয় দৈনিকের প্রতিবেদন অনুযায়ী, বোর্ডের রাজস্বের ২৬ শতাংশ ক্রিকেটারদের বেতন দিতে খরচ হয়। এর মধ্যে আন্তর্জাতিক ও ঘরোয়া ক্রিকেটারদের প্রাপ্য যথাক্রমে ১৩ ও ১০.৬ শতাংশ। বাকি ২.৪ শতাংশ নারী ও যুব ক্রিকেটারদের জন্য খরচ করা হয়।
পরিসংখ্যান ঘাঁটলে দেখা যাচ্ছে, চলতি বছরে তিন ধরনের ক্রিকেট মিলিয়ে ৪৬টি ম্যাচ খেলেছেন কোহলি। এর জন্য তিনি উপার্জন করেছেন ৫.৫১ কোটি টাকা। তবে বর্তমান প্রস্তাব অনুমোদিত হলে সমসংখ্যক ম্যাচে কোহলির পকেটে ঢুকবে ১০ কোটি টাকা। একজন রঞ্জি ক্রিকেটার বার্ষিক আয় করেন ১২ থেকে ১৫ লাখ টাকা। তাঁর উপার্জনও বেড়ে ৩০ লাখ পর্যন্ত হতে পারে।
সূত্রের খবর অনুযায়ী, চলতি সপ্তাহে বোর্ডের বিশেষ সাধারণ সভায় সৌরভ গঙ্গোপাধ্যায়ও ঘরোয়া ক্রিকেটারদের বেতন বাড়ানোর প্রস্তাব দিয়েছেন। তিনি বলেছেন বর্তমান পরিকাঠামোয় ঘরোয়া ক্রিকেটারদের বেতন বাড়ানো আবশ্যিক।